CELEX: 32012D0174
Language: el
Date: 2012-03-23 00:00:00
Title: Απόφαση 2012/174/ΚΕΠΠΑ του Συμβουλίου, της 23ης Μαρτίου 2012 , για την τροποποίηση της κοινής δράσης 2008/851/ΚΕΠΠΑ σχετικά με στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας

27.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 89/69
            
         ΑΠΌΦΑΣΗ 2012/174/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Μαρτίου 2012
   για την τροποποίηση της κοινής δράσης 2008/851/ΚΕΠΠΑ σχετικά με στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για την κοινή εξωτερική πολιτική και πολιτική ασφάλειας,
   Εκτιμώντας τα ακόλουθα:
   
               (1)
            
            
               Στις 10 Νοεμβρίου 2008 το Συμβούλιο υιοθέτησε την κοινή δράση 2008/851/ΚΕΠΠΑ (1).
            
         
               (2)
            
            
               Στις 8 Δεκεμβρίου 2009, στις 30 Ιουλίου 2010 και στις 7 Δεκεμβρίου 2010 το Συμβούλιο εξέδωσε αντίστοιχα την απόφαση 2009/907/ΚΕΠΠΑ (2), την απόφαση 2010/437/ΚΕΠΠΑ (3) και την απόφαση 2010/766/ΚΕΠΠΑ (4), για την τροποποίηση της κοινής δράσης 2008/851/ΚΕΠΠΑ.
            
         
               (3)
            
            
               Στις 14 Νοεμβρίου 2011 το Συμβούλιο ενέκρινε το στρατηγικό πλαίσιο για το Κέρας της Αφρικής με σκοπό την ανάπτυξη συνολικής προσέγγισης των προβλημάτων που απορρέουν από το Κέρας της Αφρικής. Η καταπολέμηση της πειρατείας αποτελεί τμήμα της προσπάθειας αυτής.
            
         
               (4)
            
            
               Οι πειρατικές επιθέσεις και οι ένοπλες ληστείες στις ακτές της Σομαλίας και στα ανοικτά των σομαλικών ακτών εξακολουθούν να απειλούν τη θαλάσσια κυκλοφορία στην περιοχή και ειδικότερα την παράδοση επισιτιστικής βοήθειας στον πληθυσμό της Σομαλίας από το Παγκόσμιο Επισιτιστικό Πρόγραμμα καθώς και να προκαλούν εκταμίευση κεφαλαίων κατά της οποίας πρέπει να καταβληθούν περαιτέρω προσπάθειες.
            
         
               (5)
            
            
               H στρατιωτική επιχείρηση της ΕΕ που αναφέρεται στην κοινή δράση 2008/851/ΚΕΠΠΑ («Atalanta») θα πρέπει να παραταθεί έως τις 12 Δεκεμβρίου 2014.
            
         
               (6)
            
            
               Είναι επίσης αναγκαίο να καθορισθεί χρηματικό ποσό αναφοράς για την κάλυψη των κοινών εξόδων της Atalanta για την περίοδο από τις 13 Δεκεμβρίου 2012 έως τις 12 Δεκεμβρίου 2014.
            
         
               (7)
            
            
               Στις 16 Δεκεμβρίου 2008 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 1851 (2008) για την κατάσταση στη Σομαλία, με την οποία επιτράπηκε στα κράτη και τις περιφερειακές οργανώσεις να συνεργαστούν για την καταπολέμηση της πειρατείας και της ένοπλης ληστείας στη θάλασσα στα ανοικτά των σομαλικών ακτών, για τις οποίες έχει γίνει προηγούμενη κοινοποίηση από τη μεταβατική ομοσπονδιακή κυβέρνηση της Σομαλίας (ΜΟΚ) στον Γενικό Γραμματέα των Ηνωμένων Εθνών, προκειμένου να λάβει όλα τα αναγκαία μέτρα που είναι κατάλληλα για τη Σομαλία με σκοπό την καταστολή των πράξεων πειρατείας και ένοπλης ληστείας στη θάλασσα, υπό την προϋπόθεση ότι οποιοδήποτε από τα μέτρα αυτά πρέπει να λαμβάνεται σύμφωνα με το ισχύον διεθνές ανθρωπιστικό δίκαιο και το διεθνές δίκαιο των δικαιωμάτων του ανθρώπου.
            
         
               (8)
            
            
               Στις 22 Νοεμβρίου 2011 το ΣΑΗΕ εξέδωσε την απόφαση 2020 (2011) για την ανανέωση των αδειών που αναφέρονται στην παράγραφο 10 της απόφασης 1846 (2008) και στην παράγραφο 6 της απόφασης 1851 (2008).
            
         
               (9)
            
            
               Με επιστολή της 20ής Φεβρουαρίου 2012, η ΕΕ προσέφερε ενισχυμένη συνεργασία στη ΜΟΚ, συμπληρώνοντας την προσφορά της στην οποία προέβη με επιστολή της 30ής Οκτωβρίου 2008.
            
         
               (10)
            
            
               Η ΜΟΚ γνωστοποίησε στον Γενικό Γραμματέα των Ηνωμένων Εθνών, με επιστολή της 1ης Μαρτίου 2012, την προσφορά στην οποία προέβη η ΕΕ, σύμφωνα με την παράγραφο 6 της απόφασης 1851 (2008) του ΣΑΗΕ και την παράγραφο 9 της απόφασης 2020 (2011) του ΣΑΗΕ.
            
         
               (11)
            
            
               Είναι αναγκαίο να επεκταθεί το πεδίο δράσης των επιχειρήσεων της Atalanta για να περιληφθούν τα εσωτερικά ύδατα και το έδαφος της Σομαλίας.
            
         
               (12)
            
            
               Είναι επίσης αναγκαίο να καθοριστούν οι προϋποθέσεις μεταγωγής των υπόπτων που συλλαμβάνονται στα εσωτερικά ή στα χωρικά ύδατα άλλων χωρών εκτός της Σομαλίας.
            
         
               (13)
            
            
               Επομένως, η κοινή δράση 2008/851/ΚΕΠΠΑ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή δράση 2008/851/ΚΕΠΠΑ τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Αποστολή
               1.   Η Ευρωπαϊκή Ένωση διεξάγει στρατιωτική επιχείρηση προς στήριξη των αποφάσεων 1814 (2008), 1816 (2008), 1838 (2008), 1846 (2008) και 1851 (2008) του Συμβουλίου Ασφαλείας των Ηνωμένων Εθνών (ΣΑΗΕ) κατά τρόπο σύμφωνο προς τη δράση που επιτρέπεται σε περίπτωση πειρατείας κατ’ εφαρμογή των άρθρων 100 και επέκεινα της σύμβασης των Ηνωμένων Εθνών για το δίκαιο της θάλασσας, που υπεγράφη στο Montego Bay στις 10 Δεκεμβρίου 1982 (“Σύμβαση των Ηνωμένων Εθνών για το δίκαιο της θάλασσας”) και μέσω ιδίως δεσμεύσεων με τρίτα κράτη (“Atalanta”) προκειμένου να συμβάλει:
               
                           —
                        
                        
                           στην προστασία των πλοίων που ναυλώνονται από το Παγκόσμιο Επισιτιστικό Πρόγραμμα για να μεταφέρουν επισιτιστική βοήθεια στους εκτοπισμένους πληθυσμούς της Σομαλίας, σύμφωνα με την εντολή που περιέχεται στην απόφαση 1814 (2008) του ΣΑΗΕ, και
                        
                     
                           —
                        
                        
                           στην προστασία των ευάλωτων πλοίων που πλέουν στα ανοικτά της Σομαλίας, καθώς και στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά της Σομαλίας, σύμφωνα με την εντολή που περιέχεται στις αποφάσεις 1846 (2008) και 1851 (2008) του ΣΑΗΕ.
                        
                     2.   Η περιοχή στην οποία διεξάγονται οι επιχειρήσεις […] αποτελείται από ανοικτά των ακτών της Σομαλίας και των γειτονικών της χωρών, εντός της περιοχής του Ινδικού Ωκεανού, σύμφωνα με τον πολιτικό στόχο ναυτικής επιχείρησης της Ευρωπαϊκής Ένωσης, όπως καθορίζεται στη γενική αντίληψη για τη διαχείριση κρίσεων την οποία ενέκρινε το Συμβούλιο στις 5 Αυγούστου 2008.
               3.   Επιπλέον, η “Atalanta” συμβάλλει στην παρακολούθηση των αλιευτικών δραστηριοτήτων στα ανοικτά των ακτών της Σομαλίας.».
            
         
               2)
            
            
               Το άρθρο 2 τροποποιείται ως εξής:
               
                           α)
                        
                        
                           το στοιχείο α) αντικαθίσταται από το ακόλουθο κείμενο:
                           
                                       «α)
                                    
                                    
                                       παρέχει προστασία στα πλοία που ναυλώνονται από το Παγκόσμιο Επισιτιστικό Πρόγραμμα μεταξύ άλλων μέσω της παρουσίας επί των πλοίων ενόπλων της Atalanta και όταν πλέουν στα χωρικά και στα εσωτερικά ύδατα της Σομαλίας·»·
                                    
                                 
                     
                           β)
                        
                        
                           το στοιχείο γ) αντικαθίσταται από το ακόλουθο κείμενο:
                           
                                       «γ)
                                    
                                    
                                       επιτηρεί τις ζώνες στα ανοικτά της Σομαλίας, συμπεριλαμβανομένων των χωρικών και εσωτερικών υδάτων της Σομαλίας, στις οποίες ελλοχεύουν κίνδυνοι κατά θάλασσα, ιδίως για τη θαλάσσια κυκλοφορία·»·
                                    
                                 
                     
                           γ)
                        
                        
                           το στοιχείο στ) αντικαθίσταται από το ακόλουθο κείμενο:
                           
                                       «στ)
                                    
                                    
                                       εξασφαλίζει διασύνδεση με οργανώσεις και φορείς καθώς και με τα κράτη που δρουν στην περιοχή με στόχο την καταπολέμηση των πειρατικών επιθέσεων και των ένοπλων ληστειών στα ανοικτά των ακτών της Σομαλίας, ιδίως με τη ναυτική δύναμη “Combined Task Force 151”, που δραστηριοποιείται στο πλαίσιο της επιχείρησης “Enduring Freedom”».
                                    
                                 
                     
         
               3)
            
            
               Το άρθρο 12 αντικαθίσταται από το ακόλουθο κείμενο:
               «Άρθρο 12
               Μεταγωγή προσώπων που συλλαμβάνονται και κρατούνται με σκοπό τη δίωξή τους
               1.   Βάσει της αποδοχής εκ μέρους της Σομαλίας, όσον αφορά την άσκηση δικαιοδοσίας από κράτη μέλη ή τρίτα κράτη, αφενός, και βάσει του άρθρου 105 της σύμβασης των Ηνωμένων Εθνών για το δίκαιο της θάλασσας, αφετέρου, τα πρόσωπα για τα οποία υπάρχουν υποψίες ότι προτίθενται, κατά τα οριζόμενα στα άρθρα 101 και 103 της σύμβασης των Ηνωμένων Εθνών για το δίκαιο της θάλασσας, να διαπράξουν, ότι διαπράττουν ή ότι έχουν διαπράξει πειρατικές επιθέσεις ή ένοπλες ληστείες στα χωρικά και στα εσωτερικά ύδατα της Σομαλίας ή στην ανοικτή θάλασσα, και τα οποία συλλαμβάνονται και κρατούνται με σκοπό τη δίωξή τους καθώς και τα αντικείμενα που χρησιμοποιήθηκαν προς τέλεση των πράξεων αυτών μεταφέρονται:
               
                           —
                        
                        
                           στις αρμόδιες αρχές του κράτους μέλους ή του τρίτου κράτους που συμμετέχει στην επιχείρηση και του οποίου τη σημαία φέρει το πλοίο που πραγματοποίησε τη σύλληψη, ή
                        
                     
                           —
                        
                        
                           αν το κράτος αυτό δεν μπορεί ή δεν επιθυμεί να ασκήσει τη δικαιοδοσία του, σε κράτος μέλος ή οποιοδήποτε τρίτο κράτος επιθυμεί να ασκήσει τη δικαιοδοσία του έναντι των προαναφερόμενων προσώπων ή αντικειμένων.
                        
                     2.   Πρόσωπα για τα οποία υπάρχουν υποψίες ότι προτίθενται, κατά τα οριζόμενα στα άρθρα 101 και 103 της σύμβασης των Ηνωμένων Εθνών για το δίκαιο της θάλασσας, να διαπράξουν, ότι διαπράττουν ή ότι έχουν διαπράξει πειρατικές επιθέσεις ή ένοπλες ληστείες, και τα οποία συλλαμβάνονται και, με σκοπό τη δίωξή τους, κρατούνται από την “Αtalanta” στα χωρικά ύδατα, στα εσωτερικά ύδατα ή στα αρχιπελαγικά ύδατα άλλων κρατών της περιοχής σε συμφωνία με τα κράτη αυτά, και τα αντικείμενα που χρησιμοποιήθηκαν προς τέλεση των πράξεων αυτών, μπορούν να μεταφέρονται στις αρμόδιες αρχές του ενδιαφερόμενου κράτους, ή, με συναίνεση του οικείου κράτους, στις αρμόδιες αρχές άλλου κράτους.
               3.   Κανένα από τα αναφερόμενα στην παραγράφους 1 και 2 άτομα δεν μπορεί να μεταφερθεί σε τρίτο κράτος εάν οι όροι αυτής της μεταγωγής δεν έχουν αποφασιστεί με αυτό το κράτος κατά τρόπο σύμφωνο με τις διατάξεις του εφαρμοστέου διεθνούς δικαίου, ιδίως του διεθνούς δικαίου δικαιωμάτων του ανθρώπου, ώστε να υπάρξει εγγύηση ότι κανείς δεν θα υποβληθεί στην ποινή του θανάτου, σε βασανιστήρια ή σε κάθε άλλη βάρβαρη, απάνθρωπη ή ταπεινωτική μεταχείριση.».
            
         
               4)
            
            
               Στο άρθρο 14 προστίθεται η ακόλουθη παράγραφος:
               «3.   Το χρηματικό ποσό αναφοράς για τα κοινά έξοδα της στρατιωτικής επιχείρησης της ΕΕ για την περίοδο από τις 13 Δεκεμβρίου 2012 έως τις 12 Δεκεμβρίου 2014 ανέρχεται σε 14 900 000 ευρώ. Το ποσοστό του ποσού αναφοράς που αναφέρεται στο άρθρο 25 παράγραφος 1 της απόφασης 2011/871/ΚΕΠΠΑ του Συμβουλίου είναι 0 %.».
            
         
               5)
            
            
               Στο άρθρο 16, η παράγραφος 3 αντικαθίσταται από το ακόλουθο κείμενο:
               «3.   Η στρατιωτική επιχείρηση της ΕΕ ολοκληρώνεται στις 12 Δεκεμβρίου 2014.».
            
         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 23 Μαρτίου 2012.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      (1)  ΕΕ L 301 της 12.11.2008, σ. 33.
   
      (2)  ΕΕ L 322 της 9.12.2009, σ. 27.
   
      (3)  ΕΕ L 210 της 11.8.2010, σ. 33.
   
      (4)  ΕΕ L 327 της 11.12.2010, σ. 49.